Árni Vilhjálmsson var sérlega áberandi í 4 - 0 heimasigri Kolos Kovalivka gegn SC Dnipro - 1 í úkraínsku úrvalsdeildinni í dag . Árni skoraði tvö marka Kolos Kovalivka og lagði það þriðja upp . Árni kom Kolos Kovalivka yfir strax á 14. mínútu með marki úr vítaspyrnu , bætti svo við öðru marki á 52. mínútu er hann lúrði á fjærstönginni og skoraði af stuttu færi , og á 57. mínútu lagði hann upp mark fyrir samherja sinn Oleh Ilin sem skoraði stórglæsilegt mark með skoti utan teigs . Evgeniy Smyrniy innsiglaði síðan sigur Kolos Kovalivka á 78. mínútu og stuttu síðar var Árni tekinn af velli . Lokatölur urðu því 4 - 0 fyrir Kolos Kovalivka . Árni og samherjar komust með því í efri hluta deildarinnar og eru með 20 stig í sjötta sæti deildarinnar eftir 17 leiki . Árni er búinn að skora þrjú mörk fyrir Kolos Kovalivka síðan hann kom til liðsins og hefur nú skorað 10 mörk í úkraínsku deildinni .